ອອສເຕຣເລຍ ຍື່ນຄຳຮ້ອງ ຕໍ່ອົງການການຄ້າໂລກ ຢ່າງເປັນທາງການ ຍ້ອນຈີນເກັບພາສີອາກອນສູງ ຕໍ່ເຂົ້າບາເລຂອງຕົນ
ປັກກິ່ງໄດ້ວາງພາສີອາກອນ ຕໍ່ຕ້ານການທຸ້ມສິນຄ້າ ແລະຕໍ່ຕ້ານການອຸດໜຸນໂດຍລັດ 80.5 ເປີເຊັນຕໍ່ເຂົ້າບາເລ ຫຼັງຈາກທີ່ຕົນກ່າວອ້າງວ່າ ການປູກຝັງເຂົ້າບາເລ ໄດ້ຮັບການອຸດໜຸນຢ່າງຫຼວງຫຼາຍໂດຍລັດຖະບານ.
ອອສເຕຣເລຍ ເລີ້ມຍື່ນຄຳຮ້ອງຄັດຄ້ານຢ່າງເປັນທາງການໄປຍັງອົງການ ການຄ້າໂລກ ຫຼື WTO ກ່ຽວກັບການວາງພາສີອາກອນຢ່າງໜັກຂອງຈີນ ຕໍ່ເຂົ້າບາເລ ທີ່ສົ່ງອອກຂອງຕົນນັ້ນ ລັດຖະມົນຕີກະຊວງການຄ້າ ທ່ານຊາຍມອນ ເບີມິງແຮ້ມ ໄດ້ຍອມຮັບວ່າ ການຮຽກຮ້ອງຕໍ່ອົງການ WTO “ແມ່ນບໍ່ສົມບູນແລະພວກມັນໃຊ້ເວລາດົນເກີນກວ່າທີ່ຄວນຈະເປັນ” ໃນການປະກາດການເຄື່ອນໄຫວດັ່ງກ່າວ ເມື່ອວັນພຸດມື້ນີ້ ຢູ່ໃນນະຄອນຫຼວງ ແຄນເບີຣາ ແຕ່ທ່ານໄດ້ກ່າວວ່າ ໃນທີສຸດແລ້ວ “ມັນແມ່ນວິທີທາງທີ່ຖືກຕ້ອງສຳລັບອອສເຕຣເລຍ ທີ່ຕ້ອງເຮັດໃນເວລານີ້ ” ປັກກິ່ງໄດ້ວາງພາສີອາກອນຕໍ່ຕ້ານການທຸ້ມສິນຄ້າແລະຕໍ່ຕ້ານການອຸດໜຸນໂດຍລັດ 80 5 ເປີເຊັນຕໍ່ເຂົ້າບາເລ ເມື່ອຢ້ອນຄືນໄປເດືອນພຶດສະພາ ຫຼັງຈາກທີ່ຕົນກ່າວອ້າງວ່າ ການປູກຝັງເຂົ້າບາເລ ໄດ້ຮັບການອຸດໜຸນຢ່າງຫຼວງຫຼາຍໂດຍລັດຖະບານ ການວາງພາສີອາກອນດັ່ງກ່າວ ແມ່ນຄາດວ່າ ຈະເປັນຜົນເສຍໃຫ້ແກ່ພວກຊາວກະສິກອນອອສເຕຣເລຍ ຫຼາຍເກີນກວ່າ 300 ລ້ານໂດລາ ໃນແຕ່ລະປີ ທ່ານເບີມິງແຮ້ມ ໄດ້ກ່າວວ່າ ເຫດຜົນສຳລັບການວາງພາສີອາກອນຢ່າງໜັກຂອງຈີນນັ້ນ “ຂາດພື້ນຖານ” ແລະ “ບໍ່ໄດ້ສະໜັບສະໜຸນ ໂດຍຄວາມຈິງແລະຫຼັກຖານ ” ການຕັດສິນໃຈເພື່ອຫາທາງແກ້ໄຂບັນຫາກັບອົງການ WTO ຂອງອອສເຕຣເລຍນັ້ນ ໄດ້ອອກມານຶ່ງວັນຫຼັງຈາກທີ່ ນາຍົກລັດຖະມົນຕີ ສກັອດ ມໍຣີສັນ ໄດ້ເຕືອນວ່າ ຕົນຈະລາຍງານຈີນ ກ່ຽວກັບຂໍ້ມູນຈາກສື່ມວນຊົນຂອງທາງການຈີນ ທີ່ວ່າ ໂຮງງານໄຟຟ້າຂອງຈີນ ໄດ້ຮັບການອະນຸຍາດຢ່າງເປັນທາງການເພື່ອໃຫ້ນຳເຂົ້າຖ່ານຫີນ ຈາກປະເທດອື່ນໆໄດ້ ໂດຍປາສະຈາກຂໍ້ຈຳກັດໃດໆ ຍົກເວັ້ນແຕ່ອອສເຕຣເລຍ